CELEX: 32018D0754
Language: lt
Date: 1526256000000
Title: 2018 m. gegužės 14 d. Tarybos sprendimas (ES) 2018/754 dėl Protokolo, kuriuo nustatomos Europos Sąjungos ir Mauricijaus Respublikos žuvininkystės sektoriaus partnerystės susitarime numatytos žvejybos galimybės ir finansinis įnašas, sudarymo

24.5.2018   
            
            
               LT
            
            
               Europos Sąjungos oficialusis leidinys
            
            
               L 128/1
            
         TARYBOS SPRENDIMAS (ES) 2018/754
   2018 m. gegužės 14 d.
   dėl Protokolo, kuriuo nustatomos Europos Sąjungos ir Mauricijaus Respublikos žuvininkystės sektoriaus partnerystės susitarime numatytos žvejybos galimybės ir finansinis įnašas, sudarymo
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 43 straipsnį kartu su 218 straipsnio 6 dalies antros pastraipos a punktu ir 218 straipsnio 7 dalimi,
   atsižvelgdama į Europos Komisijos pasiūlymą,
   atsižvelgdama į Europos Parlamento pritarimą (1),
   kadangi:
   
               (1)
            
            
               2014 m. sausio 28 d. Taryba priėmė Sprendimą 2014/146/ES dėl Europos Sąjungos ir Mauricijaus Respublikos žuvininkystės sektoriaus partnerystės susitarimo (2) (toliau – Susitarimas) sudarymo;
            
         
               (2)
            
            
               pirmuoju Susitarimo protokolu (3) trejų metų laikotarpiui buvo nustatytos žvejybos galimybės, suteikiamos Sąjungos laivams žvejybos zonoje, į kurią suverenias teises turi Mauricijaus Respublika (toliau – Mauricijus) arba kuri priklauso jo jurisdikcijai, ir Sąjungos skiriamas finansinis įnašas. To protokolo taikymo laikotarpis baigėsi 2017 m. sausio 27 d.;
            
         
               (3)
            
            
               pagal Tarybos sprendimą (ES) 2017/1960 (4) naujas protokolas, kuriuo nustatomos Europos Sąjungos ir Mauricijaus Respublikos žuvininkystės sektoriaus partnerystės susitarime (5) numatytos žvejybos galimybės ir finansinis įnašas (toliau – Protokolas), pasirašytas 2017 m. gruodžio 8 d. su sąlyga, kad jis bus sudarytas vėliau;
            
         
               (4)
            
            
               Protokolas buvo laikinai taikomas nuo jo pasirašymo dienos;
            
         
               (5)
            
            
               Protokolo tikslas – sustiprinti Sąjungos ir Mauricijaus bendradarbiavimą remiant darnios žuvininkystės politiką ir racionalų Mauricijaus vandenyse esančių žvejybos išteklių naudojimą ir Mauricijaus pastangas plėtoti darnią vandenynų ekonomiką;
            
         
               (6)
            
            
               Protokolas turėtų būti patvirtintas;
            
         
               (7)
            
            
               Susitarimo 9 straipsniu įsteigtas jungtinis komitetas, atsakingas už Susitarimo taikymo kontrolę (toliau – jungtinis komitetas). Be to, vadovaujantis Protokolo 5 straipsniu, 6 straipsnio 2 dalimi ir 7 bei 8 straipsniais, jungtinis komitetas gali tvirtinti tam tikrus Protokolo pakeitimus. Siekiant palengvinti tokių pakeitimų tvirtinimą, Komisijai turėtų būti suteikti įgaliojimai tam tikromis sąlygomis juos tvirtinti laikantis supaprastintos procedūros,
            
         PRIĖMĖ ŠĮ SPRENDIMĄ:
   1 straipsnis
   Sąjungos vardu patvirtinamas Protokolas, kuriuo nustatomos Europos Sąjungos ir Mauricijaus Respublikos žuvininkystės sektoriaus partnerystės susitarime numatytos žvejybos galimybės ir finansinis įnašas (toliau – Protokolas) (6).
   2 straipsnis
   Tarybos pirmininkas Sąjungos vardu pateikia Protokolo 16 straipsnyje numatytą pranešimą (7).
   3 straipsnis
   Laikantis priede išdėstytų nuostatų ir sąlygų Komisijai suteikiami įgaliojimai Sąjungos vardu tvirtinti jungtinio komiteto priimtus Protokolo pakeitimus.
   4 straipsnis
   Šis sprendimas įsigalioja trečią dieną po jo paskelbimo Europos Sąjungos oficialiajame leidinyje.
   
      Priimta Briuselyje 2018 m. gegužės 14 d.
      
         
            Tarybos vardu
         
         
            Pirmininkė
         
         E. ZAHARIEVA
      
   
   
      (1)  2018 m. balandžio 17 d. pritarimas (dar nepaskelbta Oficialiajame leidinyje).
   
      (2)  2014 m. sausio 28 d. Tarybos sprendimas 2014/146/ES dėl Europos Sąjungos ir Mauricijaus Respublikos žuvininkystės sektoriaus partnerystės susitarimo sudarymo (OL L 79, 2014 3 18, p. 2).
   
      (3)  Protokolas, kuriuo nustatomos Europos Sąjungos ir Mauricijaus Respublikos Žuvininkystės sektoriaus partnerystės susitarime numatytos žvejybos galimybės ir finansinis įnašas (OL L 79, 2014 3 18, p. 9).
   
      (4)  2017 m. spalio 23 d. Tarybos sprendimas (ES) 2017/1960 dėl Protokolo, kuriuo nustatomos Europos Sąjungos ir Mauricijaus Respublikos žuvininkystės sektoriaus partnerystės susitarime numatytos žvejybos galimybės ir finansinis įnašas, pasirašymo Sąjungos vardu ir laikino taikymo (OL L 279, 2017 10 28, p. 1).
   
      (5)  OL L 279, 2017 10 28, p. 3.
   
      (6)  Protokolas buvo paskelbtas OL L 279, 2017 10 28, p. 3 kartu su sprendimu dėl pasirašymo.
   
      (7)  Protokolo įsigaliojimo datą Europos Sąjungos oficialiajame leidinyje paskelbs Tarybos Generalinis sekretoriatas.
   
      PRIEDAS
      
         ĮGALIOJIMŲ TAIKYMO SRITIS IR SĄJUNGOS POZICIJOS, KURIOS TURI BŪTI LAIKOMASI JUNGTINIAME KOMITETE, NUSTATYMO PROCEDŪRA
      
      
               
                  1.
               
               
                  Komisija įgaliojama vesti derybas su Mauricijaus Respublika ir atitinkamais atvejais bei laikantis šio priedo 3 punkto susitarti dėl Protokolo pakeitimų, susijusių su šiais klausimais:
                  
                              a)
                           
                           
                              žvejybos galimybių ir su jomis susijusių nuostatų peržiūra pagal Protokolo 7 ir 8 straipsnius;
                           
                        
                              b)
                           
                           
                              sprendimais dėl sektoriui skirtos paramos sąlygų pagal Protokolo 5 straipsnį;
                           
                        
                              c)
                           
                           
                              valdymo priemonėmis, priklausančiomis jungtinio komiteto kompetencijai vadovaujantis Protokolo 6 straipsnio 2 dalimi.
                           
                        
            
               
                  2.
               
               
                  Jungtiniame komitete Sąjunga:
                  
                              a)
                           
                           
                              veikia vadovaudamasi Sąjungos tikslais, kurių siekiama vykdant bendrą žuvininkystės politiką;
                           
                        
                              b)
                           
                           
                              atsižvelgia į 2012 m. kovo 19 d. Tarybos išvadas dėl komunikato dėl bendros žuvininkystės politikos išorės aspekto;
                           
                        
                              c)
                           
                           
                              skatina laikytis pozicijų, kurios yra suderinamos su atitinkamomis regioninių žuvininkystės valdymo organizacijų priimtomis taisyklėmis ir atitinka bendrą pakrantės valstybių vykdomą valdymą.
                           
                        
            
               
                  3.
               
               
                  Kai jungtinio komiteto posėdyje numatyta priimti sprendimą dėl 1 punkte nurodytų Protokolo pakeitimų, imamasi būtinų priemonių, kad pozicijoje, kurios Sąjungos vardu turi būti laikomasi, būtų atsižvelgta į Komisijai pateiktą naujausią statistinę, biologinę ir kitą susijusią informaciją.
                  Tuo tikslu, remdamosi šia informacija, Komisijos tarnybos, likus pakankamai laiko iki atitinkamo jungtinio komiteto posėdžio, perduoda Tarybai arba jos parengiamiesiems organams apsvarstyti ir patvirtinti dokumentą, kuriame išdėstyta išsami informacija apie siūlomą Sąjungos poziciją.
               
            
               
                  4.
               
               
                  Numatomą Sąjungos poziciją 1 punkto a papunktyje nurodytais klausimais Taryba turi patvirtinti kvalifikuota balsų dauguma. Kitais atvejais laikoma, kad parengiamajame dokumente numatyta Sąjungos pozicija patvirtinta, nebent blokuojančiai mažumai lygus valstybių narių skaičius tam paprieštarauja Tarybos parengiamojo organo posėdžio metu arba per 20 dienų nuo parengiamojo dokumento gavimo, priklausomai nuo to, kas įvyksta anksčiau. Pareiškus prieštaravimą, klausimas perduodamas Tarybai.
               
            
               
                  5.
               
               
                  Jei kituose susitikimuose, įskaitant vietoje rengiamus susitikimus, neįmanoma pasiekti susitarimo, kad Sąjungos pozicijoje būtų atsižvelgta į naujus elementus, klausimas perduodamas Tarybai arba jos parengiamiesiems organams.
               
            
               
                  6.
               
               
                  Komisijos prašoma tinkamu laiku imtis visų priemonių, kurios būtinos siekiant tęsti tolesnę veiklą, susijusią su jungtinio komiteto sprendimu, be kita ko, atitinkamais atvejais paskelbti atitinkamą sprendimą Europos Sąjungos oficialiajame leidinyje ir pateikti pasiūlymų, kurie būtini tam sprendimui įgyvendinti.